Sisak, 7. ožujka 2025.

**Izvješće Županijskoga povjerenstva za** **novinarski izraz – školski listovi**

Županijska smotra LiDraNo 2025. Sisačko-moslavačke županije održana je 6. ožujka 2025. godine u Hrvatskom domu Petrinja, a škola domaćin bila je Osnovna škola Dragutina Tadijanovića Petrinja.

Ovogodišnja škola domaćin, Osnovna škola Dragutina Tadijanovića, organizaciju županijske smotre LiDraNo odradila je profesionalno te opravdala povjerenje koje joj je za to ukazano. Komunikacija sa školom i tajnicom Katarinom Grbešom prije održavanja smotre bila je vrlo učinkovita, a svi su dopisi i obavijesti stizali pravovremeno te bili vrlo informativni. Tijekom održavanja smotre učitelji i učiteljice iz škole domaćina pokazali su ljubaznost i otvorenost, pri čemu bismo posebno istaknule Marijetu Rimay, Ivonu Tominac i Ivanu Marić koje su članovima povjerenstava, učenicima i mentorima bile uvijek na raspolaganju te strpljivo i smireno rješavale eventualne nejasnoće.

U 10 sati održan je okrugli stol za školske listove, a na njemu su sudjelovali članovi Povjerenstva te učenici i njihovi mentori, odnosno glavni i odgovorni urednici školskih listova, i to svih triju listova predloženih za državnu razinu smotre: ,,Vjeverica“, ,,Zorkić“ i ,,Žubor“. Članovi Povjerenstva uputili su im pohvale za zahtjevan posao stvaranja školskih listova te iznijeli prijedloge za poboljšanje i daljnji rad.

U 14.30 prosudbena povjerenstva pročitala su izvješća za školske listove, radijske emisije i igre te literarne i novinarske radove i time su proglašena ostvarenja predložena za Državnu smotru LiDraNo 2025.

Članovi Povjerenstva za školske listove Sisačko-moslavačke županije: Josipa Peškir Ćorković, Mirela Petrović, Sanja Horvat Sokol, Slađana Županc, Tamara Mikša i Tamara Cikuša Dunaj.